Докторҙың үҙе һөйләүенсә, туберкулездан яфаланған әсәһенең хәлен еңеләйтергә тырышыу унда врач булыу теләге уятҡан да. Диссертация яҡлағандан һуң уны Англияға практикумға ебәрәләр, шунда ул королеваның фрейлинаһы менән таныша. Ҡыҙ ҙа туберкулез менән сирләй булып сыға. Йәш доктор уны дауалай башлай һәм, мөхәббәт уянып, улар Рәсәйгә ҡайтып өйләнешә. Тап шул ваҡытта Нестор Васильевич туберкулезды дауалауҙың арзан һәм ышаныслы юлдарын эҙләй башлай. Ана шулай ул шифалы ҡымыҙ тигән эсемлеккә килеп юлыға ла инде.